El Club Atletisme Sagunt presenta la VI cursa San Silvestre en col·laboració amb l'Ajuntament de Sagunt
23 de novembre 2018

​El Club Atletisme Sagunt organitzarà la _VI cursa Sant Silvestre Ciutat de Sagunt_, en col·laboració amb l'Ajuntament de Sagunt, el pròxim 28 de desembre. Enguany s'esperen batre els rècords de participació en esta cursa tan divertida, solidària, inclusiva i apta per a tots i totes, on l'objectiu que es busca és que famílies senceres acudisquen a gaudir del recorregut. La cursa, a més, té una funció social, ja que la totalitat dels aliments aportats pels participants a l'hora d'inscriure's seran donats a Càritas Sagunt.

  

La cursa és solidària i, per tant, no és competitiva. Començarà a les 19.30 hores amb un recorregut d'aproximadament dos quilòmetres pels carrers principals de Sagunt. L'eixida i la meta serà en la Plaça Major, que romandrà oberta fins a l'arribada de tots els participants. Tant la zona d'eixida i meta com els carrers per les quals transcorrerà l'esdeveniment estaran tancades al tràfic, garantint en tot moment la seguretat dels participants. Donat el caràcter no competitiu i la distància de la cursa, tot el món pot acabar-la i passar-ho genial, a més tothom pot anar disfressat.

  

Les inscripcions a este esdeveniment són solidàries. El preu de la inscripció són 2kg d'aliments no peribles que s'entregaran en el moment de l'arreplega de dorsals i es donaran a Càritas Sagut. Es poden realitzar online en https://sportmaniacs.com/es/services/inscription/vi-san-silvestre-ciutat-de-sagunt o presencialment en “Sayluk calzados”, “Óptica Ribelles” o “Urban Kids”. El mateix dia de la cursa, el Club Atletisme Sagunt habilitarà una carpa en la plaça Cronista Chabret de Sagunt de 11:00 a 13:00 i de 16:00 a 19:00 hores, on es realitzarà l'arreplega de dorsals i la recepció dels aliments donats pels inscrits.

  

Quant als obsequis i trofeus, l'entrega es realitzarà en la Plaça Major. Els premis es donaran a les tres millors disfresses individuals, als tres primers col·lectius i al primer classificat i classificada. Els xiquets i xiquetes menors de 14 anys seran obsequiats amb una bossa de llepolies i un distintiu commemoratiu. L'organització avisa que la no presència en l'acte d'entrega s'entendrà com a renúncia als mateixos. La delegació en una altra persona ha de ser coneguda i autoritzada per l'organització amb antelació.

  

En la pàgina web de la cursa està recollida una altra sèrie d'informació referent a la cursa com les normes de regulació vial i les sancions en cas d'infringir les normes establides per l'organització. Es pot consultar en el mateix enllaç d'inscripció, citat anteriorment.

  

L’Ajuntament de Sagunt i el Club Atletisme Sagunt vos animen a tots i totes a participar en este esdeveniment solidari en què la diversió està garantida.

  

![](/media/nc3bpsnm/42_c_26168179_1236383869839792_4195329084409114308_n.jpg)  
![](/media/3d4icyjj/42_c_img_9537.jpg)  
  
  
  

*   [](http://www.facebook.com/sharer.php?u=https://aytosagunto.es/va/actualitat/el-club-atletisme-sagunt-presenta-la-vi-cursa-san-silvestre-en-col-laboració-amb-l-ajuntament-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-club-atletisme-sagunt-presenta-la-vi-cursa-san-silvestre-en-col-laboració-amb-l-ajuntament-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-club-atletisme-sagunt-presenta-la-vi-cursa-san-silvestre-en-col-laboració-amb-l-ajuntament-de-sagunt/ "Linked In")
*   [](mailto:?body=https://aytosagunto.es/va/actualitat/el-club-atletisme-sagunt-presenta-la-vi-cursa-san-silvestre-en-col-laboració-amb-l-ajuntament-de-sagunt/)